ግብፅ በሀገሯ ታስረው የነበሩ ኢትዮጵያውያንን ለቀቀች
ሀገሪቱ የኢፌዴሪ ጠቅላይ ሚኒስትር ዶክተር አብይ አህመድ በግብፅ ጉብኝታቸው ከሀገሪቱ ፕሬዚዳንት አብዱል ፈታህ አል ሲ ሲ ጋር ባደረጉት ውይይት ወቅት በደረሱት ስምምነት መሰረት ነው ኢትዮጵያውያኑን የፈታችው።ከእስር የተለቀቁት 32 ኢትዮያውያንም ዛሬ ወደ ሀገራቸው እንደሚመለሱ በውይይቱ ላይ የተሳተፉት የጠቅላይ ሚኒስቴር ልዩ ፅህፈት ቤት ኃላፊ አቶ ፍፁም አረጋ አስታውቀዋል።ፕሬዚዳንት አል ሲ ሲ በሊቢያ የባህር ዳርቻዎች በአሸባሪው አይ ኤስ የተገደሉ ኢትዮጵያውያን አስከሬንን ለማግኘት በሚደረገው ጥረት ሃገራቸው እገዛ እንደምታደግርም ቃል ገብተዋል።ለይፋዊ የስራ ጉብኝት ግብጽ ያመሩት ጠቅላይ ሚኒስት ዶክተር አብይ አህመድ፥ ከግብጹ ፕሬዚዳንት አብዱልፈታ አል ሲ ሲ ጋር በሁለትዮሽና አከባቢያዊ ጉዳዮች ላይ ተወያይተዋል።በውይይታቸውም ሃገራቱ በታላቁ የህዳሴ ግድብ ዙሪያ የሁለቱን ሃገራት የመልማት ፍላጎት ባከበረ መልኩ በአዲስ መንፈስ በጋራ ለመስራት ተስማምተዋል።ከዚህ ባለፈም መሪዎቹ ሁለቱ ሃገራት በተለያዩ መስኮች በተለይም በፖለቲካዊ እና ኢኮኖሚያዊ መስኮች ያላቸውን ትብብር ማጠናከር እንደሚገባም ተናግረዋል።ሁለቱ መሪዎች ሃገራቱ የሁለትዮሽ ግንኙነታቸውን በማጠናከር በጋራ መስራት እንደሚገባቸው ጠቅሰው፥ በወንድማማችነት መንፈስ በሃይል ዘርፍ መሰረተ ልማቶችን በጋራ ለማልማት እንደሚሰሩም አረጋግጠዋል።መሪዎቹ በውይይታቸው የሃገራቱን ግንኙነት በትብብር መንፈስ በተቃኘ ስትራቴጂክ አጋርነት ለማሳደግም ነው የተስማሙት።ከዚህ ባለፈም ሃገራቱ የጋራ በሆኑ ጉዳዮቻቸው ላይ በቅርበት ለመስራትም ስምምነት ላይ ደርሰዋል።መሪዎቹ በአካባቢያዊ ጉዳዮች ላይ ባደረጉት ውይይት በደቡብ ሱዳንና ሶማሊያ ሰላም ለማምጣት በሚደረገው ጥረት በትብብር ለመስራት ከስምምነት ደርሰዋል።የግብጹ ፕሬዚዳንት አዱል ፈታ አል ሲ ሲ በኢትዮ – ኤርትራ ጉዳይ ላይ የኢትዮጵያ መንግስት ባሳለፈው ውሳኔ ላይ ያላቸውን አድናቆት ገልጸዋል።(ኤፍ ቢ ሲ)